ธปท.จับมือ8แบงก์พัฒนาคริปโทบาท
ธปท.ระดมสมอง 8 แบงก์ พัฒนาคริปโทบาท ชื่ออินทนนท์ เตรียมขยายใช้จำหน่ายบอนด์รัฐบาลแบบไร้ใบตราสาร
22 ส.ค. 2561

ธปท.ระดมสมอง 8 แบงก์ พัฒนาคริปโทบาท ชื่ออินทนนท์ เตรียมขยายใช้จำหน่ายบอนด์รัฐบาลแบบไร้ใบตราสาร
รายงานข่าวจากธนาคารแห่งประเทศ ไทย (ธปท.) เปิดเผยว่า ธปท. ร่วมกับบริษัท R3 และธนาคารพาณิชย์ 8 แห่ง ได้แก่ ธนาคารกรุงเทพ ธนาคารกรุงไทย ธนาคารกรุงศรีอยุธยา ธนาคารกสิกรไทย ธนาคารไทยพาณิชย์ ธนาคารธนชาต ธนาคารสแตนดาร์ดชาร์เตอร์ด (ไทย) และธนาคารฮ่องกงและเซี่ยงไฮ้แบงกิ้งคอร์ปอเรชั่น  ดำเนินโครงการอินทนนท์ ทดสอบการนำเทคโนโลยีประมวลผลแบบ กระจายศูนย์ (Distributed Ledger Technology:DLT) และร่วมออกแบบและพัฒนาระบบต้นแบบของการโอนเงินระหว่างสถาบันการเงิน โดยใช้สกุลเงินดิจิทัลจำลอง (คริปโท) ที่ออกโดยธนาคารกลาง (Wholesale Central Bank Digital Currency:Wholesale CBDC) บนแพลตฟอร์ม Corda ซึ่งเป็นระบบ DLT ที่พัฒนาโดยบริษัท R3
นอกจากนี้ ธปท.ยังอยู่ระหว่างการทดสอบนำเทคโนโลยี DLT มาใช้กับการจำหน่ายพันธบัตรออมทรัพย์รัฐบาลแบบไร้ใบตราสาร ซึ่งคาดว่าโครงการระยะแรกจะเสร็จในไตรมาสแรกปี 2562 และในระยะต่อไป มีแผนร่วมกันที่จะขยายงานส่วนนี้ให้กว้างขึ้น ให้รวมถึงการโอนเงินสำหรับลูกค้า และการโอนเงินระหว่างประเทศด้วย